Tarybos reglamentas (EEB) Nr. 3800/91,
1991 m. gruodžio 23 d.
iš dalies keičiantis Reglamentą (EEB) Nr. 3906/89, siekiant, kad ekonominė pagalba būtų teikiama kitoms Vidurio ir Rytų Europos šalims
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ir ypač į jos 235 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Bendrija ir jos valstybės narės nusprendė dėti bendras su tam tikromis trečiosiomis šalimis pastangas, siekdamos įgyvendinti priemones, kurios skirtos Bulgarijoje, Čekoslovakijoje, Vengrijoje, Lenkijoje, Rumunijoje ir Jugoslavijoje vykstančioms ekonominėms ir socialinėms reformoms remti; kadangi šiam tikslui Reglamente (EEB) Nr. 3906/89 [3] su pakeitimais, padarytais Reglamentu (EEB) Nr. 2698/90 [4], nustatytos sąlygos, kaip teikti ekonominę ir humanitarinę pagalbą;
kadangi 24 šalių grupės atstovai 1991 m. rugsėjo mėn. susitarė teikti ekonominę pagalbą Albanijai, Estijai, Lietuvai ir Latvijai;
kadangi Reglamento (EEB) Nr. 3906/89 taikymo srities išplėtimas įtraukiant šias šalis yra tinkama priemonė prisiimtiems įsipareigojimams įgyvendinti;
kadangi šios šalys atitinka visus tokio išplėtimo kriterijus;
kadangi dėl 1990 m. spalio 3 d. įvykusio Vokietijos suvienijimo įrašas "Vokietijos Demokratinė Respublika" turėtų būti išbrauktas iš Reglamento (EEB) Nr. 3906/89 priedo, kuriame nurodytos Vidurio ir Rytų Europos šalys, kurioms gali būti teikiama ekonominė pagalba,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3906/89 priede:
1) įrašomos šios šalys: "Albanija, Estija, Latvija ir Lietuva";
2) išbraukiamas šis įrašas: "Vokietijos Demokratinė Respublika".
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas Estijai, Latvijai ir Lietuvai nuo 1992 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. gruodžio 23 d.